Kuldebølgen og snøfallet i Europa 2010–2011

Kuldebølgen i Europa 2010–2011 skyldtes et kaldt værfenomen hvor et kraftig høytrykk ble liggende over Nord-Europa, og brakte kontinuerlig kald luft inn fra Nordishavet og Sibir. I europeiske områder startet det i sørlige Skandinavia og deretter beveget det seg sør- og vestover til Nederland den 25. november 2010 og videre vest forbi Skottland og nordøstlige England den 26. november. Værfenomenet skyldtes lavtrykk i Baltikum og høytrykk over Grønland den 24. november.En kaldfront beveget seg bort fra Sibir den 24. november og kald luft og snøstorm rammet Alpene den 26. og Storbritannia den 29. Irland ble rammet den 26. I desember kom også kraftig snø over Europa i tillegg til kulde, som varte i mer enn én måned sammenhengende. Storbritannia hadde sin kaldeste november siden 1993, mens Australia (som også lå i et kuldehull) hadde sin kaldeste november siden 1999.Mens det var svært kaldt over Nord-Europa, opplevde det meste av verden ellers høyere temperaturer enn normalt i november 2010.
Måneden var globalt sett den  nest varmeste som er registrert, og for hele året (januar-november) var temperaturene de høyeste som er registrert siden 1880. Bare 1998 og 2005 har vært like varme som 2010 sett under ett siden moderne tids målinger startet, ifølge Verdens meteorologisk organisasjon.
I november 2010 var de globale temperaturene 0,74 °C høyere enn GISS´ referanseperiode.
Ifølge Cicero, som benytter seg av den globale overflatetemperaturserien fra NASA (GISS), var det særlig høye temperaturer over Arktis, og et kuldehull over Skandianavia og Storbritannia i november.


== Lyn og kulde i Sverige ==
Lyn rammet Sør-Sverige og Danmark slik at flygninger ved København lufthavn måtte innstilles. Helsingfors og Stockholm hadde rekord-kulde i november ned til henholdsvis -20 og -17 °C.
Sverige hadde sin kaldeste og snørikeste forvinter på 100 år. Øst-Sverige hadde kraftig snøfall i november/desember på grunn av kulde og isfritt Østersjøen og Bottenviken.


== Kulderekorder i Norge ==
Den laveste temperaturen som har blitt registrert på målestasjonen på Blindern i november, var 26. november 2010, da var det 10,7 minusgrader. Sist gang det ble målt lignende vintertemperaturer her var vintrene i 1998 og 1993, da kvikksølvet stanset på henholdsvis 10,1 og 11,1 minus. Det laveste som er målt på Blindern siden målingene her startet opp i 1937, er 16 minusgrader i 1960.Den laveste temperaturen som er registrert i Norge i november 2010 var den 27. november i Karasjok med 35 minusgrader.Askerbøringene opplevde den strengeste desemberkulden på 25 år vintersolverv-natten 22. desember 2010.Den 13. februar 2011 var temperaturene på Dønski i Bærum minus 21,6 grader, som er det kaldeste i februar siden 2001.


== Laveste gjennomsnittstemperatur for november og desember i Norge på flere årtier ==
Novembertemperaturen gikk inn i historien som den kaldeste i Norge på 110 år. Gjennomsnittlig månedstemperatur for Norge var 6,9 grader lavere enn året før og den laveste som er registrert for november siden 1900.Trondheim hadde den kaldeste november på 222 år siden målingene startet opp i 1788. Særlig den siste uken av november har temperaturene vært ekstreme med 12 til 14 grader under det normale.
November måned ble avsluttet med å slå en over 40 år gammel kulderekord. Gjennomsnittstemperaturen for november 2010 var på minus 1,7 grader i Oslo-området. Vi må helt tilbake til 1968 for å finne en kaldere november med en snittemperatur på 2,1 minusgrader.Kulda fortsatte i desember. I Bærum ble det kulderekord med gjennomsnittlig minus 10,2 grader.For hele Norge var gjennomsnittstemperaturen en grad lavere enn normalt i 2010.
Januar og februar 2011 var varmere enn normalt, men enkelte steder ble satt kulderekord – se avsnittet om strømforbruk under.


== Snøfall ==
Flytrafikken over hele Europa ble nærmest lammet i flere døgn på grunn av snø. Spesielt ble Heathrow, Amsterdam lufthavn og Frankfurt flyplass rammet. Stans i flytrafikken på disse knutepunktene lammet også flytrafikken på mindre flyplasser. Oslo lufthavn på Gardermoen klarte seg uten større problemer, bortsett fra ringvirkningene Europa-trafikken ga dem.
I slutten av januar og begynnelsen av februar 2011 kom flere snøfall over Østlandet, og det ble målt største snødybde siden 1994. Snødybden var 71 cm i Asker, 68 cm i Bærum og 68 cm i Oslo.


== Juletrafikken hindret av is og snø på flyplasser og veier ==
Problemer med snø og is nærmest lammet samferdselen over hele Europa i desember 2010. Problemene vedvarte frem mot jul slik at folk på vei til juleferie ble stående fast.


== Rekorder i strømforbruk og strømpris i Norge ==
Det kalde været over hele Norge i november og desember 2010 medførte rekord i strømforbruk. Elektrisitetsforbruket i alminnelig forsyning var 9235 GWh i november, noe som er det høyeste nivået som noen gang er registrert for november. Samtidig var flere atomkraftverk i Sverige stengt for vedlikehold, slik at prisen på elektrisk kraft steg til nye rekorder i desember. I Trøndelag lå strømprisen over to kroner per kWh i flere døgn. Rekordene fra 2009 ble dermed slått.
Spotprisen på Nord Pool var de to første ukene i desember på gjennomsnittlig 63,77 øre, som er mer enn dobbelt så mye i samme periode i 2009. Forbruket disse to ukene i 2010 var på 7 235 681 megawatt-timer. Gjennomsnittlig systempris for desember 2010 endte på 81,65 euro/MWh, som er ny månedsrekord.Strømforbruket holdt seg på et rekordhøyt nivå også i januar 2011. Strømprisen stabiliserte seg rundt 65 øre/kWh. Netto import var 2,3 TWh i januar, mens forbruket i januar var på totalt 13,6 TWh.


== Global oppvarming ==
2010 var blant de tre varmeste årene siden målingene startet i 1850. Det siste tiåret var det varmeste noen sinne.


== Referanser ==


== Eksterne lenker ==
World of two halves! Map shows most of Northern Hemisphere is covered in snow and ice i Daily Mail, 3. februar 2011, som viser et bilde publisert av NOAA der hele den nordlige halvkule er belagt med snø.